CELEX: 
Language: sk
Date: 2018-01-29 00:00:00
Title: DELEGOVANÉ NARIADENIE KOMISIE (EÚ) …/… ktorým sa mení delegované nariadenie Komisie (EÚ) 2016/127, pokiaľ ide o požiadavky na bielkoviny v prípade následnej dojčenskej výživy

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               Článkom 11 ods. 2 nariadenia Európskeho parlamentu a Rady (EÚ) č. 609/2013 z 12. júna 2013 o potravinách určených pre dojčatá a malé deti, potravinách na osobitné lekárske účely a o celkovej náhrade stravy na účely regulácie hmotnosti
                  1
                sa Európska komisia splnomocňuje prijímať delegované akty, ktorých cieľom je okrem iného aktualizovať delegované nariadenie Komisie (EÚ) 2016/127 z 25. septembra 2015, ktorým sa dopĺňa nariadenie Európskeho parlamentu a Rady (EÚ) č. 609/2013, pokiaľ ide o osobitné požiadavky na zloženie a informácie platné pre počiatočnú dojčenskú výživu a následnú dojčenskú výživu a pokiaľ ide o požiadavky na informácie týkajúce sa výživy dojčiat a malých detí
                  2
               .
            
            
               Cieľom tohto delegovaného nariadenia je zmeniť delegované nariadenie Komisie (EÚ) 2016/127 znížením minimálneho obsahu bielkovín, ktorý sa v uvedenom nariadení vyžaduje pre následnú dojčenskú výživu z bielkovín kravského alebo kozieho mlieka, a to na 1,6 g/100 kcal (0,38 g/100 kJ).
            
            
               2.KONZULTÁCIE PRED PRIJATÍM AKTU
            
            
               Komisia konzultovala túto záležitosť s Európskym úradom pre bezpečnosť potravín (EFSA). Vedeckým základom požiadaviek uvedených v tomto delegovanom nariadení je vedecké stanovisko úradu EFSA k bezpečnosti a vhodnosti následnej dojčenskej výživy s obsahom bielkovín aspoň 1,6 g/100 kcal
                  3
                pre dojčatá.
            
            
               S expertmi z členských štátov sa uskutočnila písomná konzultácia v rámci expertnej skupiny pre potraviny určené dojčatám a malým deťom, potraviny na osobitné lekárske účely a celkovú náhradu stravy na účely regulácie hmotnosti
                  4
               . Písomná konzultácia s expertnou skupinou sa uskutočnila od 30. júna 2017 do 6. septembra 2017.
            
            
               3.PRÁVNE PRVKY DELEGOVANÉHO AKTU
            
            
               Právnym základom tohto delegovaného nariadenia je článok 11 ods. 2 nariadenia (EÚ) č. 609/2013. V súlade s uvedeným ustanovením je Komisia splnomocnená prijímať delegované akty s cieľom aktualizovať delegované nariadenie (EÚ) 2016/127 so zreteľom na relevantný technický a vedecký pokrok.
            
            
               Zmeny navrhované v delegovanom nariadení (EÚ) 2016/127 sa týkajú minimálneho obsahu bielkovín, ktorý sa v uvedenom nariadení vyžaduje v prípade následnej dojčenskej výživy z bielkovín kravského alebo kozieho mlieka a ktorý sa znižuje na základe vedeckého stanoviska úradu EFSA.
            
            
               DELEGOVANÉ NARIADENIE KOMISIE (EÚ) …/…
            
            
               z 29. 1. 2018,
            
            
               ktorým sa mení delegované nariadenie Komisie (EÚ) 2016/127, pokiaľ ide o požiadavky na bielkoviny v prípade následnej dojčenskej výživy
            
            
               (Text s významom pre EHP)
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) č. 609/2013 z 12. júna 2013 o potravinách určených pre dojčatá a malé deti, potravinách na osobitné lekárske účely a o celkovej náhrade stravy na účely regulácie hmotnosti a ktorým sa zrušuje smernica Rady 92/52/EHS, smernica Komisie 96/8/ES, 1999/21/ES, 2006/125/ES a 2006/141/ES, smernica Európskeho parlamentu a Rady 2009/39/ES a nariadenie Komisie (ES) č. 41/2009 a (ES) č. 953/2009
                  5
               , a najmä na jeho článok 11 ods. 2, 
            
            
               keďže:
            
            
               (1)V delegovanom nariadení Komisie (EÚ) 2016/127
                  6
                sa okrem iného stanovujú pravidlá týkajúce sa zloženia a označovania počiatočnej dojčenskej výživy a následnej dojčenskej výživy.
            
         
         
            
               (2)V delegovanom nariadení (EÚ) 2016/127 sa v prípade následnej dojčenskej výživy vyrobenej z bielkovín kravského alebo kozieho mlieka konkrétne stanovuje minimálny obsah 1,8 g bielkovín/100 kcal (0,43 g/100kJ).
            
            
               (3)Komisia dostala od jedného prevádzkovateľa potravinárskeho podniku žiadosť o uvedenie na trh následnej dojčenskej výživy založenej na intaktných bielkovinách kravského mlieka s obsahom bielkovín aspoň 1,61 g/100 kcal, čo je pod povolenými limitmi uvedenými v smernici 2006/141/ES a delegovanom nariadení (EÚ) 2016/127. 
            
            
               (4)Na žiadosť Komisie vydal Európsky úrad pre bezpečnosť potravín 5. apríla 2017 vedecké stanovisko k bezpečnosti a vhodnosti následnej dojčenskej výživy s obsahom bielkovín aspoň 1,6 g/100 kcal pre dojčatá
                  7
               . Európsky úrad pre bezpečnosť potravín dospel k záveru, že používanie následnej dojčenskej výživy založenej na intaktných bielkovinách kravského alebo kozieho mlieka s obsahom bielkovín 1,6 g/100 kcal (0,38 g/100 kJ) a inak spĺňajúcej požiadavky príslušných pravidiel Únie je pre zdravé dojčatá s príjmom doplnkovej výživy v dostatočnej kvalite žijúce v Európe bezpečné a vhodné. Na základe tohto stanoviska a s cieľom posilniť vývoj inovatívnych výrobkov by sa minimálny obsah bielkovín požadovaný v delegovanom nariadení (EÚ) 2016/127 v prípade následnej dojčenskej výživy založenej na bielkovinách kravského alebo kozieho mlieka mal znížiť na 1,6 g/100 kcal. 
            
            
               (5)Príloha II k delegovanému nariadeniu (EÚ) 2016/127 by sa preto mala zodpovedajúcim spôsobom zmeniť,
            
            
               PRIJALA TOTO NARIADENIE:
            
            
               Článok 1
            
            
               Príloha II k delegovanému nariadeniu Komisie (EÚ) 2016/127 sa mení v súlade s prílohou k tomuto nariadeniu.
            
            
               Článok 2
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 29. 1. 2018
            
            
               
                     Za Komisiu
               
               
                     predseda
                     Jean-Claude JUNCKER
               
               
            
         
         
            
                  
                     (1)
                  
                        Ú. v. EÚ L 181, 29.6.2013, s. 35.
               
               
                  
                     (2)
                  
                        Ú. v. EÚ L 25, 2.2.2016, s. 1.
               
               
                  
                     (3)
                  
                        Pracovná skupina EFSA NDA (pracovná skupina úradu EFSA pre dietetické výrobky, výživu a alergie), 2017, Scientific Opinion on the safety and suitability for use by infants of follow-on formulae with a protein content of at least 1.6 g/100 kcal (Vedecké stanovisko k bezpečnosti a vhodnosti následnej dojčenskej výživy s obsahom aspoň 1,6 g/100 kcal pre dojčatá). Vestník EFSA (EFSA Journal) (2017) 15(5):4781.
               
               
                  
                     (4)
                  
                        Odkaz E02893 v registri expertných skupín Komisie a podobných subjektov.
               
               
                  
                     (5)
                  
                        Ú. v. EÚ L 181, 29.6.2013, s. 35.
               
               
                  
                     (6)
                  
                        Delegované nariadenie Komisie (EÚ) 2016/127 z 25. septembra 2015, ktorým sa dopĺňa nariadenie Európskeho parlamentu a Rady (EÚ) č. 609/2013, pokiaľ ide o osobitné požiadavky na zloženie a informácie platné pre počiatočnú dojčenskú výživu a následnú dojčenskú výživu a pokiaľ ide o požiadavky na informácie týkajúce sa výživy dojčiat a malých detí, Ú. v. EÚ L 25, 2.2.2016, s. 1.
               
               
                  
                     (7)
                  
                        Vestník EFSA (EFSA Journal) (2017) 15(5):4781.
               
            
      
    ---documentbreak--- 
      
         
         
            
               PRÍLOHA
            
            
               Tabuľka v bode 2.1 (Následná dojčenská výživa vyrobená z bielkovín kravského alebo kozieho mlieka) prílohy II k delegovanému nariadeniu (EÚ) 2016/127 sa nahrádza takto:
            
            
                     
                        najmenej
                     
                  
                  
                     
                        najviac
                     
                  
               
                     
                        0,38 g/100 kJ
                     
                     
                        (1,6 g/100 kcal)
                     
                  
                  
                     
                        0,6 g/100 kJ
                     
                     
                        (2,5 g/100 kcal)